Μερικά από τα πιο ***χαρακτηριστικά στοιχεία στο έργο του Τσέχωφ*** είναι:

1)  Στα έργα του Τσέχωφ δεν υπάρχει εμφανής ***δράση***. Ο ***μύθος*** (η υπόθεση δηλαδή) είναι εξαιρετικά απλός. Είναι σκηνές καθημερινής ζωής δίχως φανερή αλληλουχία (σύνδεση μεταξύ τους), δίχως εκρήξεις και εξαιρετικές περιστάσεις. «*Βλέπεις τη ζωή όχι μόνο μέσα από τις κορυφές και τις αβύσσους της, αλλά μέσα από την τριγύρω σου καθημερινότητα*».

2) Βάζοντας σε δεύτερο πλάνο τη δράση, το μύθο, ο Τσέχωφ τονίζει τη σημασία των ίδιων των ***προσώπων***, τα οποία βιώνουν το δράμα της ζωής. Έτσι η δραματική πορεία αντί να συμβαίνει στα εξωτερικά γεγονότα του μύθου, σημειώνεται στην εσωτερική ζωή των προσώπων.

3) Ο ***διάλογος***των προσώπων είναι εξωτερικά ασύνδετος. Πολλές φορές δηλαδή θα'λεγε κανείς ότι το κάθε πρόσωπο τραβάει το δικό του δρόμο, ότι η συνομιλία του δεν είναι διάλογος κανονικός αλλά παράλληλοι μονόλογοι που ποτέ δε συμπίπτουν. Τα πρόσωπα αγωνίζονται να επικοινωνήσουν αλλά δεν τα καταφέρνουν.

 4) Η αναζήτηση του νοήματος της ζωής είναι ***κεντρικό θέμα*** στα έργα του Τσέχωφ

5) Στον Τσέχωφ οι διαχωριστικές γραμμές ***μεταξύ του δραματικού και του κωμικού***  δεν είναι ξεκάθαρες. Οι τόνοι είναι αμφίρροποι, όλες οι καταστάσεις είναι ανάμεσα στο δραματικό και το κωμικό και εκεί έγκειται και η δυσκολία στο ανέβασμα επί σκηνής των έργων του. Ο θεατής προτιμά να ξέρει αν αυτό που βλέπει έχει χαρακτήρα κωμικό ή σοβαρό. Ο Τσέχωφ όμως δημιουργεί αυτές τις αμφίβολες καταστάσεις που είναι δύσκολο να καταλάβει κανείς αν πρέπει να γελάσει ή να συγκινηθεί, αν ο συγγραφέας σοβαρολογεί, παίζει, ειρωνεύεται ή σατιρίζει.

6) Άλλο ένα χαρακτηριστικό στα έργα του Τέχωφ είναι τα ***ερωτικά τρίγωνα***. Αυτό που συμβαίνει είναι ότι ένας χαρακτήρας είναι παράφορα ερωτευμένος με κάποιον ο οποίος όμως ποθεί κάποιον άλλο. Το ***ανεκπλήρωτο***, λοιπόν, ***του έρωτα*** είναι άλλο ένα στοιχείο των έργων του Τσέχωφ.

7) Σημαντικό ρόλο στα έργα του παίζουν τα ***σύμβολα***. «*Ο γλάρος είναι ένα τόσο δυνατό πουλί και την ίδια στιγμή τόσο ευάλωτο*» έλεγε χαρακτηριστικά ο Τσέχωφ παρομοιάζοντας τη Νίνα με γλάρο στο ομώνυμο έργο του.